पिता की मौत का बदला लेगा गद्दाफी का बेटा  
लीबिया के अपदस्थ शासक मुअम्मार गद्दाफी के बेटे सैफ अल-इस्लाम ने अपने पिता की मौत का बदला लेने का संकल्प लिया है।
लीबिया के अपदस्थ शासक मुअम्मार गद्दाफी के बेटे सैफ अल-इस्लाम ने अपने पिता की मौत का बदला लेने का संकल्प लिया है।  ज्ञात हो कि राष्ट्रीय अंतरिम परिषद (एनटीसी) के सैनिकों ने सिरते में गुरुवार को गद्दाफी को पकड़कर मार डाला था।  समाचार एजेंसी आरआईए नोवोस्ती के अनुसार, सैफ शनिवार रात सीरियाई टीवी चैनल 'अल राय' पर प्रकट हुआ और उसने अपने समर्थकों से कहा कि वह जीवित है और लीबिया में है और वह विद्रोहियों के खिलाफ अंतिम क्षण तक लड़ने को तैयार है।   गद्दाफी के प्रति वफादार रहे इस टीवी चैनल ने अल-इस्लाम के हवाले से कहा, "हम लगातार प्रतिरोध खड़े कर रहे हैं। मैं लीबिया में हूं। मैं जीवित हूं और आजाद हूं तथा अंत तक लड़ना और बदला लेना चाहता हूं।"  गद्दाफी के समर्थकों की वेबसाइट पर इसके पहले जारी एक बयान में कहा गया था कि सैफ को गद्दाफी का उत्तराधिकारी नियुक्त कर दिया गया है, और विद्रोहियों के खिलाफ संघर्षरत बलों की कमान सौंप दी है।